
נוסח לא מתוקן

מושב שני
פרוטוקול מס'
מישיבת ועדת הכספים

יום שני, כ"ב חשוון התשס"ז (13 בנובמבר, 2006), שעה: 10:45

סדר היום: צו תעריף המכס והפטורים ומס קניה על טובין (תיקון מס' 17), התשס"ו-2006 (סיווג מצברים)

נכחו:
חברי הוועדה:

יעקב ליצמן - היו"ר

אלי אפללו

אלחנן גלזר

יצחק וקנין

ישראל כץ

סטס מיסז'ניקוב

אורית נוקד

ניסן סלומינסקי

ראובן ריבלין

מוזמנים:
עו"ד איריס וינברגר - רשות המסים

נדב הכהן - לשכת רואי החשבון בישראל

עו"ד איתן צחור - לשכת יועצי המס

מנהל הוועדה: טמיר כהן
רשמת פרלמנטרית: שושנה מקובר

צו תעריף המכס והפטורים ומס קניה על טובין (תיקון מס' 17), התשס"ו-2006 (סיווג מצברים)

היו"ר יעקב ליצמן:
שלום לכולם, אני פותח את ישיבת הוועדה בנושא: צו תעריף המכס והפטורים ומס קניה על טובין (תיקון מס' 17), התשס"ו-2006 (סיווג מצברים).

איריס וינברגר:

תיקון מס' 17 לצו מדבר על הוספת כלל. אנחנו מביאים את זה בפני ועדת הכספים למען הזהירות בלבד. הכלל הזה משקף את עמדת רשות המסים הנוהגת כפי שהוצגה גם בבתי המשפט. מדובר בעמדה שמשמעותה היא שסיווג של מצברים יהיה תמיד כסוללות בפרט המכס שמתייחס למצברים, ולא כחלק בהתאם לטובין שאליו הם משויכים - אם זה סוללות לטלפון סלולרי כחלק של טלפון סלולרי, אם זה סוללות למקדחות כחלק של מקדחה - אלא לרכז את כל המצברים באותו פרט מכס של מצברים, בהתאם לסוג המצבר. 

הכלל הזה משקף את עמדת ועדת המינוח של ארגון המכס העולמי. צו תעריף המכס מושתת על אמנה בינלאומית, כידוע לכם. בשנת 2003 התקיים דיון של המועצה ביחס לסוללות לטלפון סלולרי, ושם הוחלט שהסיווג הנכון הוא כעמדת המכס מזה שנים וכעמדת ארגון המכס הבינלאומי בפרט 8507. 

בשנת 2001 היה פסק דין של בית המשפט העליון בענין יורוקום, שפסק שסוללה לטלפון סלולרי צריכה להסתווג כחלק של טלפון. בכלל הקיים אין השלכה פיסקלית מבחינתנו. מיד לאחר פסק דין יורוקום, יצרנו פרט מכס בהתאם להחלטת בית המשפט, אבל עם המיסוי של סוללות. המיסוי שונה.

ניסן סלומינסקי:
אתם מפרקים את המכשיר ל-20 חלקים, ועל כל חלק משלמים מס בנפרד?

אלי אפללו:
אבקש לשאול את היועצת המשפטית של הוועדה אם זה לא מנוגד להחלטת בית המשפט העליון, או שמדובר בצעד עוקף של בית המשפט העליון. 

היו"ר יעקב ליצמן:

ואם כן, מה הבעיה?

אלי אפללו:
אני רוצה לדעת. זה חשוב מאוד מבחינתי - האם לתמוך בכך או לא. אם מזלזלים בהחלטות בית המשפט העליון--

היו"ר יעקב ליצמן:
אנחנו עושים את זה כל יום על משהו אחר. זאת לא בעיה.

אלי אפללו:
בכל אופן, ההחלטה של בית המשפט העליון קובעת מבחינתי. זה נראה לי אבסורד שפעם אנחנו מתייחסים להחלטות בית המשפט בהדר ובכבוד, ואומרים שבשום פנים ואופן לא צריך להתנגד להחלטותיו, ואילו כאן אגף המכס או רשות המסים מתייחס לכך. אבקש לקבל את חוות דעתה של היועצת המשפטית. 

שגית אפיק:

אומר משהו מעט יותר רחב: צווי תעריף המכס הם צווים מיוחדים - הם מחילים את המס מרגע פרסומם ברשומות, כשלמכס יש 60 יום לבוא לוועדת הכספים ולקבל את האישור על הצווים. אם אתם מאשרים, הצו ממשיך להיות בתוקף מרגע האישור. אם אתם מבטלים, הצו מפסיק להתקיים מרגע הביטול. 

אישור הוועדה נדרש בסעיף ההסמכה כשרוצים להטיל מכס חדש או כשמדובר בהעלאה של מכס. כאן בא אליכם המכס ואומר לכם שהוא בא רק למען הזהירות, ושאין בכך משום העלאה. לכן מה שאני יכולה לייעץ לכם הוא שלמעשה אין צורך באישור הוועדה לצווים האלה. המכס באים לכאן למען הזהירות בלבד כדי שאם יום אחד יבוא מישהו ויטען. בדברי ההסבר שלהם הם אומרים שאין כאן העלאה. הם לא צריכים אותנו לצורך הזה. הם רוצים ביטחון כפול.

אגב, זה נכון גם לגבי הצו השני; אין בו העלאה או הטלה של מס חדש. אבל בצו הזה יש את הענין המיוחד, כאשר ישנה פסיקה של בית המשפט העליון, שקבעה סיווג מסוים לסוללות של מכשיר הפלאפון, והמכס פעלו על פי הפסיקה הזאת ושינו את הסיווג. עכשיו הם מבקשים להחזיר את זה בחזרה, לפני פסיקת בית המשפט העליון, ולא לשנות את המס. זה מה שהם מבקשים מבחינת המצב המשפטי. אם הם מבקשים מכם לאשר דבר שהוא למען הזהירות - שאם מישהו יטען בעתיד שיש העלאה - אפשר לומר שכאשר תיטען הטענה הזאת ותימצא נכונה, אפשר יהיה לבוא תמיד לוועדת הכספים ולקבל אישור קונקרטי לאותה העלאה, ולא אישור תיאורטי מראש. 

היו"ר יעקב ליצמן:

אבקש לשאול שאלה טכנית-תיאורטית: אם אני רוצה לאשר שינוי בצו, גם בניגוד לבג"ץ, האם מותר לי?

שגית אפיק:

בוודאי. 

היו"ר יעקב ליצמן:

תודה רבה. אם מותר לי, אין שאלה להעביר את זה.

ניסן סלומינסקי:
הרי כל המושג של חוק עוקף בג"ץ בטעות יסודו - אתה, הכנסת, משועבד לבג"ץ. איפה נשמע דבר כזה?

חיים אורון:

אני אפר בזהירות רבה הוראה של בג"ץ. 

שגית אפיק:

השאלה היא אם נדרש האישור שלכם. 

ראובן ריבלין:
אני לא מבין מה קורה כאן, ולכן אני יוצא מהדיון.

איריס וינברגר:

בכלל הזה אין מטרה לעקוף את בית המשפט העליון. בית המשפט העליון נתן את ההחלטה שלו בשנת 2001. בשנת 2003 חוזקה עמדת רשות המסים על ידי המועצה. הסיווג הוא סיווג בינלאומי. כמדינת ישראל, אנחנו לא יכולים לסווג את הסוללות בשונה מכל מדינות העולם האחרות, במיוחד כשאין לכך השלכה פיסקלית.

היו"ר יעקב ליצמן:

אם כן, אנחנו נצביע. מי בעד צו תעריף המכס והפטורים ומס קניה על טובין (תיקון מס' 17), התשס"ו-2006 ירים את ידו?

הצבעה

בעד אישור הצו - רוב

נגד - מיעוט

נמנעים - 1

ההצעה לאשר את הצו נתקבלה.

אלי אפללו:
אני מבקש רביזיה.

היו"ר יעקב ליצמן:
מי בעד רביזיה לצו תעריף המכס והפטורים ומס קניה על טובין (תיקון מס' 17), התשס"ו-2006? 

הצבעה

בעד הבקשה לרביזיה - רוב

נגד - מיעוט

הבקשה לרביזיה נתקבלה.

היו"ר יעקב ליצמן:
הרביזיה התקבלה.

פעם נוספת: מי בעד צו תעריף המכס והפטורים ומס קניה על טובין (תיקון מס' 17), התשס"ו-2006? 

אלי אפללו:
רגע, תן לי התייעצות.

היו"ר יעקב ליצמן:

אני נותן לך דקה להתייעצות. 

אלי אפללו:
למה דקה?

היו"ר יעקב ליצמן:

כי כך החלטתי.

אלי אפללו:
אתה רוצה להתנהג בכוחנות ובצורה לא יפה?

היו"ר יעקב ליצמן:
כך אני רוצה.

אלי אפללו:
תמשיך להתנהג בכוחנות. תמשיך. אל תאיים עליי.

היו"ר יעקב ליצמן:
יש לך חצי דקה נוספת להתייעצות.

אלי אפללו:
איומים וכוחנות. הכל בכוחנות. אני מבין. תמשיך. תאמין לי, אני מבין טוב מאוד. 

היו"ר יעקב ליצמן:
רבותי, נותרו עוד מספר שניות עד לקיומה של ההצבעה החוזרת. 

אני מהאופוזיציה בכלל. אז אני רוצה להראות שיש כאן סדר ושאתה לא תשתולל לי ותנהל לי את הוועדה. 

מי בעד צו תעריף המכס והפטורים ומס קניה על טובין (תיקון מס' 17), התשס"ו-2006? 

הצבעה:

בעד אישור הצו - רוב

נגד - מיעוט

הצו אושר.

היו"ר יעקב ליצמן:
אושר. תודה רבה. גם אני יודע לנהל ועדה.

אלי אפללו:
אבקש להעלות את זה למליאה.

היו"ר יעקב ליצמן:

זה עולה באופן אוטומטי. אתה לא צריך לבקש.

שגית אפיק:

זה עולה למליאה ושוכב במליאה שבעה ימים. חבר כנסת שרוצה להתנגד יכול להתנגד ותתקיים הצבעה במליאה.

היו"ר יעקב ליצמן:
תודה לכולכם, הישיבה נעולה.

הישיבה ננעלה בשעה: 11:00

